Belarus prezidenti Aleksandr Lukashenkoning ishonch bildirishicha, AQSh ma’muriyati Ukrainadagi ziddiyatga chek qo‘yishi mumkin. Uning aytishicha, buning uchun xohish bo‘lsa kifoya qiladi. Lukashenko 30 mart kuni AQSh mudofaa vaziri yordamchisining o‘rinbosari Maykl Karpenter bilan o‘tkazgan uchrashuvida shunday fikrni bildirgan. "AQSh Ukraina sharqidagi urush to‘xtashini xohlasa, ertaning o‘zida shu maqsadda bir necha qadam qo‘yadi, qarabsizki, jangovar amaliyotlar barham topib turibdi", - degan Lukashenko. Uning aytishicha, "normand to‘rtligi"ning Minskdagi sammitidan avvalroq, u muzokaralarga AQShni ham jalb etish lozimligini bildirgan. Belarus rahbari shuningdek, bugungi kunda sharqiy Yevropada xavfsizlikni ta’minlash dolzarb vazifalardan biri ekanini ta’kidlab, "bu sohada Amerika ishtirokisiz yutuqqa erishish mumkin emas" degan fikrni ilgari surgan.